ডানপন্থী রাজনীতি

ডানপন্থী রাজনীতি রাজনৈতিক ভাবাদর্শের একটি পরিসর যেটি কিছু সমাজ শৃঙ্খলা ও স্তরবিন্যাসকে অনিবার্য, স্বাভাবিক, সাধারণ বা কাম্য হিসেবে দেখে। সাধারণত ডানপন্থীরা প্রাকৃতিক আইন, অর্থনীতি, কর্তৃত্ব, সম্পত্তি ও প্রথার উপর ভিত্তি করে এই অবস্থানকে সমর্থন করে। তবে প্রথাগত সামাজিক পার্থক্য বা বাজার অর্থনীতিতে প্রতিযোগিতার স্বাভাবিক ফলাফল হিসেবে স্তরবিন্যাস ও বৈষম্য দেখা যেতে পারে।

ডানপন্থী রাজনীতিকে বামপন্থী রাজনীতির প্রতিকূল হিসেবে বিবেচনা করা হয় এবং বাম-ডান রাজনৈতিক মতপরিসর হলো সর্বাধিক গৃহীত রাজনৈতিক মতপরিসরগুলোর একটি। ডানপন্থী শব্দটি সাধারণত একটি রাজনৈতিক দল বা ব্যবস্থার অংশকে বোঝাতে পারে যেটি মুক্ত উদ্যোগ ও ব্যক্তি মালিকানাকে সমর্থন করে এবং সাধারণত সামাজিকভাবে প্রথাগত ধারণার পক্ষে থাকে। একেক ডানপন্থী রাজনৈতিক দল বিভিন্ন মাত্রায় বামপন্থী রাজনীতি সমর্থিত সাম্যবাদের বিরোধিতা করে থাকে এবং সার্বিক সাম্য চাপিয়ে দেওয়াকে সমাজের পক্ষে ক্ষতিকর বলে মনে করে থাকে।

ডানপন্থার মধ্যে রয়েছে সামাজিক রক্ষণশীলতাবাদ ও অর্থনৈতিক রক্ষণশীলতাবাদ, পাশাপাশি ডানপন্থী উদারতাবাদ (অর্থনৈতিকভাবে লেসে-ফেয়ার)।

ইতিহাস
"ডানপন্থা" ও "বামপন্থা" শব্দগুলো রাজনীতির ক্ষেত্রে প্রথম প্রচলিত হয় ফরাসি বিপ্লবের সময়। ফরাসি সংসদে ভিন্ন মতধারার মানুষেরা যেসব দিকে আসন গ্রহণ করতেন, সেই দিকের নামানুসারে মতগুলোকে নির্দেশ করতে এই শব্দগুলো ব্যবহার শুরু হয়। রাষ্ট্রপতির ডানপাশে উপবিষ্ট মানুষেরা সাধারণভাবে পূর্বতন অভিজাত শাসনব্যবস্থা, রাজতন্ত্র, অভিজাততন্ত্র এবং প্রাতিষ্ঠানিক ধর্ম তথা গির্জা প্রশাসন ইত্যাদির সমর্থক ছিলেন। ১৮১৫ সালে রাজতন্ত্রের পুনর্প্রতিষ্ঠার পরে ডানপন্থা বলে উগ্র-রাজতন্ত্রী দের নির্দেশ করা হত। যদিও ফ্রান্সে ঐতিহ্যগত রক্ষণশীলদের নির্দেশ করতে 'ডানপন্থা' ব্যবহৃত হত, পরবর্তীতে ইংরেজিভাষী দেশগুলোতে এই বিশেষণের অর্থ আরও বিস্তৃত হয়ে উদারপন্থী রক্ষণশীল, ঐতিহ্যগত উদারপন্থী এবং উদারবাদী রক্ষণশীল দের, এবং পাশাপাশি খ্রিষ্টীয় গণতান্ত্রিক এবং কিছু জাতীয়তাবাদীদের নির্দেশ করতে ব্যবহৃত হয়।

প্রকারভেদ
ডানপন্থী রাজনীতির অর্থ "সমাজ, ঐতিহাসিক যুগ, এবং রাজনৈতিক ব্যবস্থা ও ভাবাদর্শ জুড়ে পরিবর্তিত হয়।" The Concise Oxford Dictionary of Politics অনুসারে, উদার গণতন্ত্রসমূহে রাজনৈতিক ডানপন্থীরা সমাজতন্ত্র ও সামাজিক গণতন্ত্রের বিরোধিতা করে। ডানপন্থী দলগুলোর মধ্যে রয়েছে রক্ষণশীল, খ্রিস্টীয় গণতান্ত্রিক, ধ্রুপদী উদারপন্থী ও জাতীয়তাবাদী, সেইসাথে ফ্যাসিবাদীরা হলো দূর-ডানপন্থী।

ব্রিটিশ শিক্ষাবিদ নোয়েল ও'সুলিভান ও রজার ইটওয়েল ডানপন্থী রাজনীতিকে পাঁচ ভাগে ভাগ করেছেন: প্রতিক্রিয়াশীল, মধ্যপন্থী, উগ্র, চরম ও নতুন। শিপ বার্লে লিখেছেন যে এই "মতাদর্শের ধরণগুলোর" প্রতিটি হলো "বামপন্থার প্রতিক্রিয়া", যার মধ্যে উদারনীতি ও সমাজতন্ত্রও অন্তর্ভুক্ত, যা ১৭৮৯ ফরাসি বিপ্লবের পর থেকে উদ্ভূত হয়েছিল।

প্রতিক্রিয়াশীল ডানপন্থা অতীতের দিকে আলোকপাত করে এবং এটি "কুলীন, ধর্মীয় ও কর্তৃত্ববাদী"।
এডমান্ড বার্কের লেখা দ্বারা শ্রেণিবিভক্ত, মধ্যপন্থী ডানপন্থীরা পরিবর্তনের প্রতি সহনশীল, যদি এটি ধীরে ধীরে হয় এবং আইনের শাসন এবং পুঁজিবাদসহ উদারতাবাদের কিছু দিককে গ্রহণ করে, যদিও এটি উগ্র লেসে-ফেয়ার এবং ব্যক্তিবাদকে সমাজের জন্য ক্ষতিকারক হিসাবে দেখে। মধ্যপন্থী ডানপন্থীরা প্রায়ই জাতীয়তাবাদ ও সমাজকল্যাণ নীতি প্রচার করে।
উগ্র ডানপন্থা হচ্ছে একটি বর্ণনামূলক শব্দ যা দ্বিতীয় বিশ্বযুদ্ধের পরে বিকশিত হয়েছিল এবং এটি ম্যাকার্থিজম, জন বার্চ সোসাইটি, থ্যাচারিজম ও রেপুবলিকানে পার্টির মতো গোষ্ঠী ও ভাবাদর্শের ক্ষেত্রেও ব্যবহৃত হয়েছিল। ইটওয়েল জোর দেন যে এই শব্দটির ব্যবহারে একটি "বড় শ্রেণিবিভাগগত সমস্যা" রয়েছে কারণ এটি "স্পষ্টভাবে গণতান্ত্রিক উন্নয়নের ক্ষেত্রেও ব্যবহার করা হয়।" উগ্র ডানপন্থার মধ্যে রয়েছে ডানপন্থী জনতুষ্টিবাদ এবং অন্যান্য বিভিন্ন উপপ্রকার।
চরম ডানপন্থার চারটি বৈশিষ্ট্য রয়েছে: "২) গণতন্ত্রবিরোধীতা, ২) উগ্রজাতীয়তাবাদ, ৩) বর্ণবাদ, এবং ৪) শক্তিশালী রাষ্ট্র।"
নতুন ডানপন্থী উদার রক্ষণশীলদের নিয়ে গঠিত, যাঁরা ছোট সরকার, মুক্ত বাজার এবং ব্যক্তি উদ্যোগের উপর জোর প্রদান করে।

অন্যান্য লেখক কেন্দ্র-ডান এবং দূর-ডানদের মধ্যে পার্থক্য তৈরি করেছেন।
কেন্দ্র-ডানপন্থী দলগুলি সাধারণত উদার গণতন্ত্র, পুঁজিবাদ, বাজার অর্থনীতি (যদিও তাঁরা একচেটিয়া নিয়ন্ত্রণের জন্য সরকারি প্রবিধান গ্রহণ করতে পারে), ব্যক্তিগত সম্পত্তির অধিকার এবং একটি সীমিত কল্যাণমূলক রাষ্ট্রব্যবস্থাকে (উদাহরণস্বরূপ, শিক্ষা এবং চিকিৎসা পরিষেবার সরকারি ব্যবস্থা) সমর্থন করে। তাঁরা রক্ষণশীলতাবাদ ও অর্থনৈতিক উদারতাবাদকে সমর্থন করে এবং সমাজতন্ত্র ও সাম্যবাদের বিরোধিতা করে।
বিপরীতে, "দূর-ডান" শব্দটি ব্যবহার করা হয় তাঁদের জন্য যাঁরা নিরঙ্কুশ সরকারকে সমর্থন করে, যাঁরা প্রভাবশালী জাতিগত গোষ্ঠী বা ধর্মকে সমর্থন করার জন্য এবং অন্যান্য জাতিগত গোষ্ঠী বা ধর্মকে অপরাধীকরণের জন্য রাষ্ট্রক্ষমতাকে ব্যবহার করে। যেসব নেতাদের প্রায়ই দূর-ডানপন্থী হিসেবে আখ্যায়িত করা হয় তাঁদের সাধারণ উদাহরণ হলো: স্পেনে ফ্রান্সিস্কো ফ্রাঙ্কো, ইতালিতে বেনিতো মুসোলিনি, নাৎসি জার্মানিতে অ্যাডলফ হিটলার এবং চিলিতে আউগুস্তো পিনোচে।

তথ্যসূত্র 

রাজনীতি
রাজনৈতিক মতাদর্শ
ডানপন্থী রাজনীতি
রাজনৈতিক মতপরিসর
রাজনৈতিক পরিভাষা